Tifħir lil Alla difensur tal-ġustizzja Ta' David, meta għamilha ta' iblah quddiem Abimelek u dan keċċieh, u hu telaq. Kull ħin inbierek il-Mulej; tifħiru dejjem fuq fommi. Bil-Mulej tiftaħar ruħi; jisimgħu l-fqajrin u jifirħu. Xandru l-kobor tal-Mulej miegħi; ħa ngħollu ismu flimkien. Jien fittixt il-Mulej, u weġibni, minn kull biża' tiegħi ħelisni. Ħarsu lejh u jiddi bil-ferħ wiċċkom, u ma jkollkomx għax tistħu. Dan il-fqajjar sejjaħ u l-Mulej semgħu, u mid-dwejjaq tiegħu kollha ħelsu. L-anġlu tal-Mulej jgħasses madwar dawk li jibżgħu minnu, u jeħlishom. Ippruvaw u taraw kemm hu tajjeb il-Mulej; hieni l-bniedem li jistkenn fih. Ibżgħu mill-Mulej, qaddisin tiegħu; xejn ma jonqsu min jibża' minnu. Is-setgħana jiftaqru u jbatu l-ġuħ; min ifittex lill-Mulej xejn ma jkun jonqsu. Ejjew uliedi, isimgħu lili; jiena l-biża' tal-Mulej ngħallimkom. Min hu l-bniedem li jħobb il-ħajja, u jixtieq jara għomru kollu riżq? Ħares ilsienek mill-ħażen, u xufftejk minn kliem il-qerq. Tbiegħed mill-ħażen u agħmel it-tajjeb, fittex is-sliem u imxi warajh. Għajnejn il-Mulej lejn il-ġusti, u widnejh miftuħa għall-għajta tagħhom. Il-ħarsa tal-Mulej fuq il-ħżiena, biex jeqred minn fuq l-art tifkirithom. Jgħajtu l-ġusti għall-għajnuna, u l-Mulej jismagħhom; mid-dwejjaq kollha tagħhom jeħlishom. Qrib il-Mulej lejn dawk b'qalbhom maqsuma, jgħin lil dawk b'ruħhom mifnija. Kbar huma l-ħsarat tar-raġel sewwa, iżda minnhom kollha jeħilsu l-Mulej. Iħarislu għadmu kollha, ebda waħda ma titkissirlu. Il-ħażin ħżunitu teqirdu; min jobgħod il-ġust iħallas għall-ħtija. Jifdi l-Mulej il-ħajja tal-qaddejja tiegħu; kull min jistkenn fih ma jkollux xi jpatti.